### 4.      Godkendelse af arbejdsmarkedspolitisk strategi 2018-2021

**Åbent**

Sagsnr.: 326-2017-17307       J.nr.: 15.00.00           Dokumentnr.:
326-2018-147794

**Sagstype**

Beslutning.

**Resume og sagens baggrund**

Kommunalbestyrelsen har den 8. maj 2018 afholdt
strategiseminar på beskæftigelsesområdet med henblik på udformning af en ny
arbejdsmarkedspolitisk strategi for perioden 2018-2021. Jobcentret har på
baggrund af drøftelserne på strategiseminaret udarbejdet udkast til ny 4-årig
strategi, som hermed fremlægges til godkendelse.

**Indstillinger**

Direktøren indstiller, at udkast til arbejdsmarkedspolitisk
strategi 2018-2021 godkendes.

**Behandling**

Direktionen, Økonomiudvalget, Kommunalbestyrelsen.

**Sagsfremstilling**

Den arbejdsmarkedspolitiske strategi 2018-2021 skal
imødekomme de centrale udfordringer på beskæftigelsesområdet i Kalundborg
Kommune og samtidig udnytte de positive konjunkturer på arbejdsmarkedet til at
få flere med. Fra både kommunalpolitisk side og fra de eksterne deltagere blev
det på strategiseminaret understreget, at beskæftigelsesindsatsen skal ske i
tæt sammenhæng med indsatser på tilstødende politikområder, især skoleområdet,
og at virksomhederne skal spille en større og vigtigere rolle end hidtil.

Strategien er koncentreret om tre centrale mål og
indsatsområder:

· De unge skal i uddannelse og job

· Virksomhederne skal kunne få nødvendig og kvalificeret
arbejdskraft

· Udsatte ledige skal hjælpes tættere på job - og syge skal
fastholdes i job.

Der er lagt op til en dynamisk og agil strategi med fokus på
overordnede strategiske principper og retningslinjer. Dermed giver strategien
Jobcentret mulighed for løbende at målrette og prioritere indsatser og
handlinger, så de afspejler forandringer i behov og muligheder. Ligeledes giver
strategien Kommunalbestyrelsen mulighed for løbende at foretage politiske
prioriteringer og økonomiske investeringer målrettet aktuelle lokale behov.

Jobcentret vil følge op på strategien i forbindelse med den
månedlige rapportering til Økonomiudvalget og i en særskilt årlig status på de
strategiske indsatsområder. Herudover inviteres den samme aktørkreds som ved
strategiseminaret den 8. maj (evt. flere fra arbejdsgiversiden) til en
midtvejsstatus på strategien i slutningen af 2019.

Udkast til arbejdsmarkedspolitisk strategi 2018-2021 er
vedlagt som bilag.

**Økonomiske konsekvenser**

Ingen.

**Direktionens møde den 11. juni
2018:**

Anbefales.

**Økonomiudvalgets møde den 20.
juni 2018:**

Anbefales.

**Bilag**

|  |  |
| --- | --- |
| 2018-05-31 Arbejdsmarkedspolitisk strategi 2018-2021 udkast | 326-2018-157861 |